**Sunt patru anotimpuri într-o zi**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Sunt patru anotimpuri într-o zi:

De dimineaţă ninge cu uimire

Când iarna troieneşte bucurii

Pe pragul casei mele, în neştire...

Pe la amiază primăveri de vis

Valsează prin văzduhul verde crud,

Iar către seară-i vară-n Paradis,

Ies goală din izvor, cu părul ud...

Mă culc pe-un pat de frunze ruginii

Că e târziu de-acum... aproape toamnă,

Te-aştept să colindăm prin fantezii,

Tu prinţ boem, eu o banală doamnă...

- În tine simt un anotimp etern,

O primăvară care-mi aparține,

Și-n palmă-n fiecare zi ți-aștern

Cuvinte de iubire, opaline.

Magnolii albe înfloresc în zori,

Fereastra inimii-i, plină de soare,

Zâmbeşte către prânz când te strecori

Prin atriul stâng frumoasă visătoare

Spre noaptea-n care ardem ca un rug

Scăldându-ne în stropi de fantezie.

Pe trup îți curg metafore belșug,

De-aceea-ți spun că ești o poezie.

Liliana Trif Ioan Grigoraș

Din volumul Din paradisul aproape pierdut -

Editura PIM Iași - 2015